## 2>
تمام جميل ، خليها تقول لها : إحنا في دين جميل.  النبي بتاعنا قال : "إن الله جميل يحب الجمال" ، وقال : "النظافة من الإيمان".  وديننا مش بس بيهتم بالنظافة الخارجية اللي بتظهر في أن احنا بنتوضى يوميًا 5 مرات وبنغسل الاعضاء اللي بتحتك مباشرة مع البيئة الخارجية.  ومش بس أنه دين النظافة عمومًا فيه مستحبة ، وفيه أن الإنسان لما يروح مكان فيه تجمع من الناس لازم يكون نضيف من الروائح الكريهة. ومش بس دين فيه تنظيف الأسنان مستحب قبل كل صلاة ، ومش بس دين فيه أهم باب في كتب الفقه هو "كتاب الطهارة"  ومش بس دين بيعملنا إزاي ننضف نفسنا بعد كل خلاء. لأ ، دا مع كل دا ، بيعلمنا إزاي ننضف نفسنا داخليًا ، إزاي نعيش وإحنا من برة نضاف ، ومن جوة نضاف!  فعندنا كل وضوء مع كل تساقط لقطرات المياة بتتساقط ذنوب الإنسان ، وبعده بتيجي الصلاة ، التي تنهى عن الفحشاء والمنكر وتصفي القلب.  وعندنا كل النظافة اللي بنعملها ومذكورة أعلاه دي ، بناخد عليها حسنات تضاف لميزاننا.  وعندنا أن هجر القرآن محرّم ، عشان زي ما بنراعي حاجات جسدنا ، لازم نراعي حاجات الروح ، وننضفها مما علق بها من شوائب ..  زي ما ربنا مدح مسجد المؤمنين فقال : لَّمَسْجِدٌ أُسِّسَ عَلَى التَّقْوَىٰ مِنْ أَوَّلِ يَوْمٍ أَحَقُّ أَن تَقُومَ فِيهِ فِيهِ رِجَالٌ يُحِبُّونَ أَن يَتَطَهَّرُوا وَاللَّهُ يُحِبُّ الْمُطَّهِّرِينَ. وهكذا ، يعني تخلي محور كلامها ، حول أنه الإسلام دين يهتم بطهارة الإنسان داخليًا وخارجيًا.  وتحس بالكلام دا ، مش تبقى بتقوله أداءً ، لأ ، تشعر بيه ، عشان يخرج من قلبها.  وتحتسب ، هداية إنسان للدين أمر عظيم في الآخرة.  وتتعلم ، عشان تعرف تكون دايمًا مسلحة بالجواب ، في زمننا الصعب هذا. وبالتوفيق لكما :)